محمد ساجد کھجناوری

محمد ساجد کھجناوری (پیدائش: 15 اگست 1983ء) ایک ہندوستانی دیوبندی عالم دین، مفتی، قاری اور مصنف ہیں۔ وہ جامعہ اشرف العلوم رشیدی، گنگوہ کے استاذ حدیث اور ماہنامہ صدائے حق، گنگوہ کے مدیرِ تحریر ہیں۔

 ابتدائی و تعلیمی زندگی 
محمد ساجد کُھجناوَری 6 ذی قعدہ 1403ھ مطابق 15 اگست 1983ء کو کُھجناوَر، ضلع سہارنپور، اتر پردیش میں راؤ محمد ایوب اور سلمیٰ خاتون کے یہاں پیدا ہوئے۔

انھوں نے ابتدائی تعلیم اپنے علاقے کے مدرسہ عزیز القرآن، کُھجناوَر میں حاصل کی اور وہیں حفظ قرآن کی تکمیل بھی کی۔ 1999ء میں دار العلوم دیوبند کے شعبۂ تجوید و قراءت میں داخلہ لے کر عبد الرؤوف بلند شہری کے پاس دوسالہ نصاب مکمل کیا۔ انھیں کی تحریک پر الگ سے خارج اوقات میں فارسی کی کتابیں بھی پڑھیں، پھر 2001ء میں دار العلوم دیوبند میں عالمیت کے لیے امتحانِ داخلہ میں کامیابی حاصل کرکے عربی اول کے درجے میں داخل ہوئے اور سنہ 2008ء میں عالمیت کا نصاب مکمل کیا۔ ان کے اساتذۂ دار العلوم میں سعید احمد پالن پوری اور محمد سلمان بجنوری شامل ہیں۔

عالمیت کے بعد 2009ء میں انھوں نے مظاہر علوم سہارنپور سے ایک سالہ نصاب پڑھ کر سندِ افتا حاصل کی۔ ساتھ میں فاصلاتی طور پر مولانا آزاد نیشنل اردو یونیورسٹی سے بی اے (اردو) کیا۔

 تدریسی زندگی 
تعلیم کی تکمیل کے بعد 2010ء سے ہی، کُھجناوَری مدرسہ اشرف العلوم رشیدی، گنگوہ میں تدریسی خدمات انجام دے رہے ہیں اور کتبِ فقہ و حدیث بشمول مشکاۃ المصابیح کا درس بھی ان سے متعلق ہے۔

 اجازت و خلافت 
کُھجناوَری کا اصلاحی تعلق باضابطہ سید مکرم حسین سنسارپوری سے رہاہے؛ لیکن اجازتِ بیعت وارشاد انھیں محمد ادریس حبان رحیمی اور شاہ عبد الستار مفتاحی بوڑیوی سے حاصل ہے۔

 قلمی و ادبی زندگی 
کُھجناوَری کے مطالعہ و کتب بینی کا سفر زمانۂ طالب علمی یعنی حفظِ قرآن کے زمانے ہی سے شروع ہو چکا تھا۔ نیز عربی کی تعلیم کے زمانے سے ہی مضمون نگاری اور اردو ادب سے ان کو خاص شغف رہا ہے۔ محمد اللہ خلیلی قاسمی نے ان کا شمار ان علمائے دیوبند میں کیا ہے، جنھوں نے اپنے قیمتی مقالات اور زریں نگارشات کے ذریعے سے اردو کی لازوال خدمات انجام دی ہیں۔ وہ ”ماہنامہ نقوش اسلام“، مظفرآباد، سہارنپور کے بانیوں میں سے ہیں اور اس کے پہلے مدیر بھی رہ چکے ہیں۔

اس وقت ماہنامہ ”صدائے حق“، گنگوہ اور سہ ماہی ”متاع کارواں“ کے مدیر تحریر ہیں۔ ان کے مضامین مذکورۂ بالا رسالوں کے علاوہ ”ماہنامہ دار العلوم“، ”ترجمان دیوبند“، ”محدث عصر“، ”ماہنامہ مظاہر علوم“، ”اذان بلال، آگرہ“، ”حرا کا پیغام، مانک مئو“، سہ ماہی ”حسن تحریر، دہلی“، ہفت روزہ ”الجمعیۃ“، سہ روزہ ”دعوت، دہلی“ جیسے رسائل اور مختلف روزناموں میں شائع ہوا کرتے ہیں۔

ندیم الواجدی کُھجناوَری کے بارے میں لکھتے ہیں:

اسی طرح حقانی القاسمی نے اس طرح سے اپنے خیالات کا اظہار کیا ہے:

کُھجناوَری اترپردیش اردو اکادمی، غالب اکیڈمی، بنگلور اور تسمیہ اکادمی،
دہرادون کی طرف سے اعزازات سے نوازے جا چکے ہیں۔

 تصانیف 
کُھجناوَری کی تصانیف میں درج ذیل کتابیں شامل ہیں:
 بزم رفتگاں
 نقوش دوام

 حوالہ جات 

زمرہ:1983ء کی پیدائشیں
زمرہ:بقید حیات شخصیات
زمرہ:دار العلوم دیوبند کے فضلا
زمرہ:مظاہر علوم کے فضلا
زمرہ:دیوبندی شخصیات
زمرہ:دیوبندی شخصیات
زمرہ:ادبی شخصیات
زمرہ:بھارتی مضمون نگار
زمرہ:بھارتی کالم نگار
زمرہ:ضلع سہارنپور کی شخصیات
زمرہ:اتر پردیش کے مصنفین
زمرہ:ضلع سہارنپور کی شخصیات